Rohreis

Rohreis () is en Dörp in de Gemeen Rhaar (Samtgemeen Sürsen) in’n Landkreis Rodenborg, Neddersassen. Bi Rohreis höört von öllers al ok de lüttje Oort Balkenweed mit to.

 Geografie 

In’n Oosten flütt de Hunnbeek an Rohreis langs, de in’n Noorden in’n Rummeldeisbeek münnt.

De Naveröörd sünd Rockst un Godenst in’n Noordoosten, Baadmöhlen, Oostereis un Schohöben in’n Süüdoosten, Wentel un Karktimk in’n Süden, Hepst, Balkenweed, Ehbrook un Breddörp in’n Süüdwesten, Hanst in’n Westen un Rhaar un Oostrhaar in’n Noordwesten.

 Historie 

 Verwaltungsgeschicht 

In de Franzosentied von 1810 bet 1814 hett de Oort to de Mairie Karktimk in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Böörd Rhaar in dat Amt Zeven tohöört. Na 1885 weer dat in’n Kreis Zeven. 1932 is dat Deel von’n Landkreis Bremervöör worrn un 1977 von’n Landkreis Rodenborg.

De Oort is an’n 1. März 1974 mit de Gemeenreform in Neddersassen an de Gemeen Rhaar kamen.

 Inwahnertall 

 Religion 

Rohreis is evangeelsch-luthersch präägt un höört to dat Kaspel von de Gallus-Kark in Rhaar.

För de Kathoolschen is de Christ-König-Kark in Zeven tostännig, de siet 1. November 2006 to de Karkengemeen Corpus Christi in Rodenborg tohöört.

 Kultur 

 Verenen 

Rohreis hett en egene freewillige Füürwehr, de an’n 18. Januar 1952 grünnt worrn is, un en Schüttenvereen. De eerste Vereen is 1919 tohoop mit Rhaar as Schüttenvereen Rhaar un Ümgegend grünnt worrn. 1922 hett sik Rohreis in’n Stried von Rhaar trennt un sien egen Vereen grünnt.

 Weertschop un Infrastruktur 

 Verkehr 

Dör Rohreis löppt de Landsstraat 122, de in’n Noordwesten över Rhaar bi Gnarrenborg an de Bundsstraat 74 ran löppt. In’n Süüdoosten geiht de L 122 över Oostereis un Baadmöhlen na Zeven un dor an de Bundsstraat 71. In’n Süden löppt en lüttjere Straat över Balkenweed na Karktimk.

De nächste Autobahn is de Autobahn 1. De Opfohrt 48 Elsdörp liggt so 19 Kilometer in’n Süüdoosten von Rohreis.

De nächste Bahnhoff is so bi 25 Kilometer wied weg in’n Noorden de Bahnhoff Heesdörp an de Bahnlien Bremerhoben–Buxthu. Fröher hett dat in Rohreis ok en Bahnhoff an de Bahnlien Wilst–Töst geven. De leeg knapp twee Kilometer in’n Süden von’n Oort. Personenverkehr hett dat dor von 1917 bet 1964 geven.

 Footnoten 

Kategorie:Oort
Kategorie:Landkreis Rodenborg (Wümm)